РЕШЕНИЕ ЗА ИЗПЪЛНЕНИЕ НА КОМИСИЯТА
от 20 март 2014 година
за отмяна на списъци на предприятия в трети страни, от които държавите членки разрешават внос на определени продукти от животински произход, приети въз основа на Решение 95/408/ЕО на Съвета
(нотифицирано под номер C(2014) 1742)
(текст от значение за ЕИП)
(2014/160/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 854/2004 на Европейския парламент и на Съвета от 29 април 2004 г. за определяне на специфичните правила за организирането на официален контрол върху продуктите от животински произход, предназначени за човешка консумация (1), и по-специално член 16 от него,
като има предвид, че:
(1)
С Директива 2004/41/ЕО на Европейския парламент и на Съвета (2) бе изменено Решение 95/408/ЕО на Съвета (3) и се предвижда временните списъци на трети страни и на предприятия в трети страни, изготвени в съответствие с Решение 95/408/ЕО, да продължат да се прилагат, mutatis mutandis, до приемането на необходимите разпоредби въз основа на Регламент (ЕО) № 852/2004 на Европейския парламент и на Съвета (4), Регламент (ЕО) № 853/2004 на Европейския парламент и на Съвета (5), Регламент (ЕО) № 854/2004 и Директива 2002/99/ЕО на Съвета (6). Решението е било приложимо до датата на прилагане на Регламент (ЕО) № 852/2004, Регламент (ЕО) № 853/2004 и Регламент (ЕО) № 854/2004, а именно - до 1 януари 2006 г.
(2)
Все още съществуват списъци на предприятия от трети страни, от които държавите членки разрешават внос на някои продукти от животински произход, които са били приети на основание на Решение 95/408/ЕО.
(3)
В член 12 от Регламент (ЕО) № 854/2004 се определя процедурата за изготвяне и актуализиране на списък на предприятията, от които е разрешен вносът на определени продукти от животински произход. Въз основа на разпоредбите на посочения по-горе член, в частност разпоредбата на параграф 5, която гласи, че Комисията взема мерки за предоставяне на актуализирани варианти на всички списъци на обществеността, списъците на предприятия, от които държавите членки разрешават внос на определени продукти от животински произход, предназначени за консумация от човека, са публикувани на уебсайта на Европейската комисия (7).
(4)
В интерес на яснотата на законодателството на Съюза и с оглед на изготвянето на списъци на предприятия в трети страни, от които вносът на определени продукти от животински произход е разрешен, предишните списъци, приети въз основа на Решение 95/408/ЕО, са остарели и поради това е необходимо да се отменят официално от съображения за правна сигурност.
(5)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решенията на Комисията, изброени в приложението, се отменят.
Член 2
Адресати на настоящото решение са държавите членки.
Съставено в Брюксел на 20 март 2014 година.